નગરપાલિકા દ્વારા કરવામાં આવતા કામોમાં અવારનવાર વિવાદ થયા છે. ગત બોડી વખતે ટકાવારી અને અન્ય મુદ્દાઓને લઇને ભ્રષ્ટાચાર થઇ રહ્યો હોવાના આક્ષેપો ઉઠ્યા હતા. રસ્તા સહિતના કામોની ગુણવત્તા પણ નબળી જણાઇ હતી. જે તે વિસ્તારમાં થયેલા કામોમાં કામ નબળું થતું હોવાની ફરિયાદ ખુદ ભાજપના જ સભ્યોએ ઉઠાવ્યા પછી જે રીતે પગલા ભરવા જોઇએ તે ભરાયા નથી. પેવર બ્લોકના પાંચ કરોડના કામમાં પણ લોટ, પાણી અને લાકડાની ફરિયાદ ઉઠ્યા પછી હવે પાલિકા દ્વારા શું કાર્યવાહી થાય છે તેની ઉપર લોકોની મીટ મંડાણી છે. પરંતુ આ મુદ્દે પણ પાલિકાએ માંડવાળ કરી દીધું હોય તેવી સ્થિતિ જણાઇ રહી છે. વળી, કેટલાક કોન્ટ્રાક્ટરો પાલિકાને ગાંઠતા પણ નથી તેવી સ્થિતિ છે. તેમને આપવામાં આવેલા કામો સમયસર કરતા નથી. તેને લીધે પાલિકાને વગોવાવવું પડે છે. આ બાબતે પણ પાલિકાના અધિકારી અને પદાધિકારીઓએ કડક હાથે કામ લેવાની જરૂર છે. જાગ્યા ત્યારથી સવાર સમજીને હવેના જે કામો લોક હીતના કરવામાં આવનાર છે તેમાં કોઇની શેહશરમ રાખ્યા વગર કામ થાય તે દિશામાં પદાધિકારીઓએ ધ્યાન રાખવું પડશે.